અત્યારે લોકોની હાલત એવી છે કે તેને ઘી પણ ભેળસેળવાળું મળે છે. મરચા મસાલામાં ભેળસેળ, દૂધમાં ભેળસેળ, છાશમાં ભેળસેળ, મીઠાઈમાં ભેળસેળ, અન્ય ખાધ સામગ્રીઓમાં પણ ભેળસેળનો સામનો કરવો પડે છે એટલે આનો અર્થ એવો થયો કે લોકોએ ખુદ પોતાના જોખમે જ જીવી લેવાનું છે. કાં દૂધ છોડી દેવાનું છે અને કાં દુનિયા છોડી દેવાની છે. બાકી આપણી સરકારો તો આવી રીતે જ તાલી વગાડતી રહેશે અને દરોડાના નાટકો થયા કરશે. આપણે ત્યાં સિસ્ટમ એવી છે કે દરેક અભિયાન થોડાક દિવસ ચાલે છે અને પછી થોડાક દિવસ બાદ પાછા કારીગરો કામે લાગી જાય છે અને ફરી પાછી બેઈમાની સોળે કળાએ ખીલી ઉઠે છે. કહેવાનો મતલબ એ છે કે ગુજરાતના લોકોને હવે કદાચ ચોખ્ખું દૂધ જીવનભર ચાખવા મળશે નહીં તેવી સ્થિતિનું નિર્માણ થઈ ચુકયું છે. તેમના બાળકોના આરોગ્ય જોખમમાં છે, માતાના આરોગ્ય પર ખતરો છે. જે કોઈ દૂધ પીએ છે તેના આરોગ્ય પર મોટો ખતરો છે માટે દૂધ પીનારે ખુદ પોતાના જોખમે જીવી લેવાનું છે.